Forslag til Rådets afgørelse om en række aktioner og foranstaltninger med henblik på at sikre interoperabilitet mellem og adgang til transeuropæiske net til elektronisk dataudveksling mellem administrationerne (Ida) (98/C 54/04) (EØS-relevant tekst) KOM(97) 661 endelig udg. - 97/0341(SYN)

(Forelagt af Kommissionen den 12. december 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129 D,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget,

i henhold til fremgangsmåden i traktatens artikel 189 C, og i samarbejde med Europa-Parlamentet, og

ud fra følgende betragtninger:

(1) I sin resolution af 20. juni 1994 (1) understregede Rådet behovet for en samordnet udveksling af oplysninger mellem administrationerne;

(2) i sin resolution af 21. november 1996 (2) fastsatte Rådet nye politiske prioriteter i forbindelse med informationssamfundet;

(3) i sin meddelelse af 19. juli 1994 (3) foreslog Kommissionen en handlingsplan for informationssamfundet;

(4) Kommissionen har fremsat forslag til en handlingsplan for det indre marked (4);

(5) i Europa-Parlamentets beslutning af 12. juni 1997 (5) opfordres Den Europæiske Union og medlemsstaterne til at træffe foranstaltninger med henblik på udvikling og anvendelse af nye informations- og kommunikationsteknologier i det kommende årti;

(6) Europa-Parlamentet og Rådet har ved beslutning nr. 2717/95/EF (6) vedtaget en række retningslinjer for udvikling af Euro-ISDN som et transeuropæisk net;

(7) Europa-Parlamentet og Rådet har ved beslutning nr. 1336/97/EF (7) vedtaget et sæt retningslinjer for transeuropæiske telenet;

(8) med henblik på gennemførelsen af Den Økonomiske og Monetære Union og Fællesskabets politikker og aktiviteter samt for at fremme kommunikationen mellem Fællesskabets institutioner og organer er der behov for at oprette integrerede dataudvekslingssystemer mellem administrationerne, i det følgende benævnt telematiknet;

(9) sådanne net skal forbinde informationssystemerne, både nuværende og fremtidige, i medlemsstaternes administrationer og Fællesskabet over hele Europa og er derfor transeuropæiske telenet for administrationerne;

(10) en effektiv sammenkobling af sådanne informationssystemer kræver den størst mulige interoperabilitet mellem de forskellige systemer og deres bestanddele;

(11) det er vigtigt at sikre maksimal interoperabilitet for at opnå stordriftsfordele og øge udbyttet af telematiknettene;

(12) en forbedret grænseflade med de offentlige administrationer vil tilskynde Den Europæiske Unions borgere til at udnytte fordelene ved informationssamfundet;

(13) det er en vigtig faktor for fremgang og øget konkurrenceevne inden for Fællesskabets erhvervsliv, at hindringer for kommunikationen mellem offentlige administrationer og den private sektor ryddes af vejen;

(14) Fællesskabet bruger eller drager fordel af telematiknet, der bidrager til gennemførelsen af Fællesskabets politikker og aktiviteter, kommunikation mellem institutionerne og gennemførelse af Den Økonomiske og Monetære Union;

(15) oprettelsen af sådanne net påhviler såvel Fællesskabet som medlemsstaterne;

(16) for at udnytte Fællesskabets finansielle ressourcer effektivt må det undgås, at der anskaffes unødvendigt udstyr, at undersøgelser gentages, og at man følger forskellige fremgangsmåder;

(17) omkostningseffektivitet, lydhørhed, fleksibilitet og tilpasningsevne over for teknologiske ændringer ved oprettelse og drift af sådanne net opnås lettest ved at anvende en markedsorienteret fremgangsmåde;

(18) i forbindelse med alle foranstaltninger, der sigter på at sikre interoperabilitet mellem og adgang til sådanne net, skal der sikres en passende balance mellem opfyldelsen af fælles krav og bevarelsen af det nationale særkende;

(19) der er således behov for at gennemføre specifikke horisontale aktioner og foranstaltninger for at sikre interoperabiliteten mellem sådanne net;

(20) i overensstemmelse med principperne om subsidiaritet og proportionalitet, jf. traktatens artikel 3 B, kan målet, at gennemføre sådanne horisontale aktioner og foranstaltninger, ikke i tilstrækkelig grad opfyldes af medlemsstaterne; det kan derfor på grund af den påtænkte aktions omfang og virkninger bedre gennemføres på fællesskabsplan; ved den påtænkte aktion handler Fællesskabet kun i det omfang de er nødvendigt for at nå nævnte mål;

(21) gennemførelsen af aftalen om Det Europæiske Økonomiske Samarbejdsområde og associeringsaftalerne med Det Europæiske Fællesskab nødvendiggør en høj grad af interoperabilitet inden for og på tværs af de relevante telematiknet;

(22) telematiknet og elektronisk kommunikation har i sig selv en international dimension;

(23) foranstaltningerne til sikring af interoperabilitet mellem telematiknet for administrationerne er i overensstemmelse med de prioriteter, der er vedtaget i forbindelse med retningslinjerne for transeuropæiske telenet;

(24) Rådet har vedtaget afgørelse 95/468/EF (8) om fællesskabsstøtte til telematisk dataudveksling mellem administrationerne i Fællesskabet (Ida) -

TRUFFET FØLGENDE AFGØRELSE:

Artikel 1

Anvendelsesområde og målsætninger

1. Fællesskabet gennemfører aktioner inden for området transeuropæiske telematiknet for administrationerne og træffer de foranstaltninger, der beskrives i artikel 3 til 10 og i artikel 13, og som har til formål at

a) sikre en høj grad af interoperabilitet inden for og på tværs af forskellige administrative sektorer og i forhold til den private sektor, mellem telematiknet i medlemsstaterne og mellem Fællesskabet og medlemsstaterne med henblik på at skabe en økonomisk og monetær union samt gennemføre Fællesskabets politikker og aktiviteter, jf. traktatens artikel 3 og 3 A

b) sikre større omkostningseffektivitet, lydhørhed, fleksibilitet og tilpasningsevne over for teknologiske ændringer og udviklingen på markedet ved oprettelse og drift af sådanne net

c) sikre, at fordelene ved sådanne net kommer Fællesskabets erhvervsliv og Den Europæiske Unions borgere til gode

d) udbrede optimal praksis og tilskynde til udvikling af innovative telematikløsninger i administrationerne.

2. Denne beslutning er en del af Ida-programmet.

Artikel 2

Definitioner

I denne beslutning forstås ved:

a) »telematiknet« et omfattende datakommunikationssystem, der ikke blot består af den fysiske infrastruktur og de fysiske forbindelser, men ligeledes de tjeneste- og applikationslag, som er bygget oven på denne infrastruktur, hvorved det bliver muligt at udveksle oplysninger mellem organisationer og enkeltpersoner ad elektronisk vej

b) »sektornet« et transeuropæisk telematiknet for administrationer, der er forbeholdt gennemførelsen af eller administrativ støtte til en bestemt fællesskabspolitik eller -aktivitet, som i det følgende benævnes en »administrativ sektor«

c) »generiske tjenester« telematiknetfunktioner, som opfylder almene brugerkrav såsom dataindsamling, dataformidling, dataudveksling og sikkerhed. Kendetegnene ved de enkelte tjenester er klart beskrevet og forbundet med et garanteret sikkerhedsniveau.

Artikel 3

Horisontale aktioner og foranstaltninger

1. Med henblik på at opfylde målsætningerne i artikel 1 gennemfører Fællesskabet og medlemsstaterne horisontale aktioner og foranstaltninger i henhold til artikel 4 til 10 og i overensstemmelse med arbejdsprogrammet for Ida.

2. Gennemførelsen af de horisontale aktioner og foranstaltninger omfatter feasibilityundersøgelser og demonstrationsaktiviteter, nedsættelse af arbejdsgrupper bestående af eksperter fra medlemsstaterne og Fællesskabet samt anskaffelse af varer og tjenester for Fællesskabet.

3. Ved gennemførelsen af de horisontale aktioner og foranstaltninger lægges der vægt på at bygge videre på resultaterne fra andre relevante fællesskabsaktiviteter, navnlig Fællesskabets programmer for forskning og teknologisk udvikling og Fællesskabets aktiviteter inden for de transeuropæiske telenet.

4. I forbindelse med de horisontale aktioner og foranstaltninger henvises der til europæiske standarder eller offentligt tilgængelige specifikationer med henblik på at sikre en høj grad af interoperabilitet mellem systemer på nationalt plan og fællesskabsplan inden for og på tværs af administrative sektorer samt i forhold til den private sektor. Der tages særligt hensyn til retningslinjer og støtteværktøjer inden for området standardisering af offentlige indkøb af IT- og telekommunikationssystemer og -tjenester såsom SPRITE - S2.

Artikel 4

Generiske tjenester

1. Fællesskabet vedtager de foranstaltninger, der er nødvendige, for at udbydere af telematiktjenester på et konkurrencemæssigt grundlag kan levere et bredt udvalg af fælles, generiske tjenester, der opfylder sektorernes behov, til alle sektornet. Foranstaltningerne omfatter videreførelsen af passende foranstaltninger i henhold til afgørelse 95/468/EF.

2. Med henblik på at give brugerne af sektornet mulighed for at fastlægge deres tekniske krav og stille et bredt udvalg af fælles, generiske tjenester, som opfylder sektorernes behov, til rådighed skal Fællesskabet navnlig:

a) definere arkitekturretningslinjer for sektornet, der er beregnet på at tilskynde til interoperabilitet mellem de forskellige fysiske infrastrukturer og tjenester

b) fastlægge og offentliggøre specifikationerne for de generiske tjenester, som der er et alment behov for i telematiknet for administrationerne, herunder, men ikke udelukkende, tjenestens kvalitet og de relevante interoperabilitetskrav, der stilles i et miljø med flere udbydere

c) definere og implementere en mekanisme til vurdering og offentliggørelse af graden af interoperabilitet mellem de tjenester, som tilbydes af udbyderne af telematiktjenester

d) identificere og/eller specificere hensigtsmæssige standardgrænseflader for at gøre det nemmere at flytte eller overføre applikationer

e) sikre en løbende udvikling af de fælles krav og en løbende overvågning af de telematiktjenester, der tilbydes af disse udbydere.

Artikel 5

Generiske applikationer

Fællesskabet sikrer, at der udvikles fælles værktøjer og teknikker til sektorbestemte netapplikationer med henblik på at reducere de samlede udgifter til udviklingen af applikationer, rationalisere og forbedre de tekniske løsninger, begrænse den tid, der er nødvendig for at etablere operationelle systemer, samt lette vedligeholdelsen af systemerne.

Med henblik herpå skal Fællesskabet inden for sektornettene identificere og specificere de grundlæggende og tilbagevendende funktionaliteter, som kan danne grundlag for generiske applikationer eller moduler.

Det skal også tilskynde sektornettene til at udvikle og anvende sådanne generiske applikationer og moduler, det skal navnlig sikres, at hensigtsmæssige løsninger, som udvikles inden for et sektornet, udbredes.

Artikel 6

Interoperabilitet for informationsindhold

1. Fællesskabet tilskynder til interoperabilitet med hensyn til indholdet af de oplysninger, der udveksles inden for og på tværs af administrative sektorer og med den private sektor. Til dette formål og under hensyntagen til sektorbrugernes retlige, sikkerhedsmæssige og fortrolighedsmæssige krav vedtager Fællesskabet passende foranstaltninger, navnlig med henblik på at

a) støtte medlemsstaternes administrationers bestræbelser på at sikre denne interoperabilitet, forenkle de administrative procedurer og forbedre informationsstrømmene

b) koordinere sektornettenes krav med hensyn til udveksling af formaterede data og sikre, at hensigtsmæssige løsninger udbredes

c) følge med i den teknologiske udvikling inden for elektronisk datakommunikation, herunder innovative mekanismer til dataindsamling og præsentation, undersøge konsekvenserne af disse og tilskynde til, at disse indføres i sektornettene.

2. I forbindelse med stk. 1 skal løsninger, der letter interoperabiliteten mellem forskellige meddelelsesformater, foretrækkes frem for udvikling af harmoniserede meddelelsesformater, uden at disse dog udelukkes.

Endvidere skal løsninger, der giver den private sektor mulighed for let at integrere administrative krav i forretningsprocedurer, foretrækkes.

Artikel 7

Retlige og sikkerhedsmæssige rammer

Fællesskabet bidrager til at identificere og fjerne retlige og aftalemæssige hindringer, der hæmmer en uhindret udveksling af data mellem netbrugere, og sikrer en passende grad af sikkerhed inden for sektornettene. Fællesskabet skal navnlig

a) i samarbejdet med medlemsstaterne formulere retlige og sikkerhedsmæssige standardrammer for transeuropæisk dataudveksling mellem administrationerne samt mellem administrationerne og den private sektor med henblik på at fremme fælles fremgangsmåde

b) støtte medlemsstaternes bestræbelser på at anvende de i litra a) nævnte rammer inden for deres eget administrative miljø og navnlig udstede hensigtsmæssige henstillinger

c) med hensyn til sektornet og i overensstemmelse med de i litra a) nævnte rammer sikre, at bevisværdien af de udvekslede data anerkendes inden for Fællesskabets administrative miljø; at der udarbejdes en metodologi for beskyttelse af personlige oplysninger; at brugernes rettigheder og ansvar defineres; samt sikre fortroligheden, integriteten, kontrollen og anerkendelse af de udvekslede data samt foranstaltninger til kontrol af adgangen til disse net

d) identificere og analysere de forskellige sikkerhedsniveauer afhængig af sektornettenes art og formål

e) formulere retningslinjer og bidrage med fælles løsninger vedrørende valg og indførelse af værktøjer, komponenter og systemer, der kan sikre det fastlagte sikkerhedsniveau.

Artikel 8

Kvalitetssikring og kontrol

Fællesskabet fastlægger, iværksætter og ajourfører løbende et kvalitetsprogram for alle horisontale aktioner og foranstaltninger i henhold til denne afgørelse samt for projekter af fælles interesse i henhold til Europa-Parlamentets og Rådets beslutning 98/. . ./EF. Dette kvalitetsprogram omfatter de fornødne foranstaltninger til at

a) forbedre metoderne til fastlæggelse af brugerkrav og projektspecifikationer

b) forbedre kvaliteten af leverancerne under projektet, både med hensyn til overholdelse af projektspecifikationerne og opfyldelse af brugernes forventninger

c) sikre, at de indhøstede erfaringer udnyttes fremover og videreformidles gennem udbredelse af optimal praksis som beskrevet i artikel 10.

Artikel 9

Interoperabilitet i forhold til nationale og regionale initiativer

Ved gennemførelsen af Ida-programmet bestræber Fællesskabet sig på at lette interoperabilitet og fremme gensidig inspiration i forhold til lignende initiativer vedrørende dataudveksling mellem administrationerne i medlemsstaterne.

Artikel 10

Udbredelse af optimal praksis

1. Fællesskabet sikrer koordinering samt udveksling af synspunkter, viden og erfaringer inden for og på tværs af sektornettene med henblik på at tilskynde til udbredelse af gode løsninger og til innovation.

2. Fællesskabet sikrer, at der skabes opmærksomhed om resultaterne og de gavnlige virkninger af Ida-programmet, at Ida-retningslinjer og -henstillinger udbredes, samt at brugerkrav og erfaringer koordineres med standardiseringsorganer og Fællesskabets standardiseringsrelaterede initiativer.

Artikel 11

Gennemførelse

1. Kommissionen gennemfører den fællesskabsaktion, der er beskrevet i artikel 3 til 10.

2. Den del af arbejdsprogrammet for Ida, som vedrører gennemførelsen af denne afgørelse, og som Kommissionen udarbejder hvert år, godkendes efter proceduren i artikel 12.

3. De fælles regler og procedurer for indførelse af teknisk og administrativ interoperabilitet godkendes ligeledes efter proceduren i artikel 12.

Artikel 12

Udvalgsprocedure

1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand. Udvalget benævnes Udvalget for Telematik mellem Administrationerne (Telematics between Administrations Committee - TAC).

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemminger i udvalget tillægges de stemmer, der afgives af repræsentanter for medlemsstaterne, den vægt, der er fastlagt i nævnte artikel. Formanden deltager ikke i afstemmingen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald gælder følgende:

Kommissionen kan udsætte gennemførelsen af de foranstaltninger, den har truffet afgørelse om, i et tidsrum på højst en måned regnet fra datoen for denne underretning.

Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

2. Kommissionen underretter regelmæssigt udvalget om gennemførelsen af denne afgørelse.

Artikel 13

Evaluering

1. Kommissionen foretager i samarbejde med medlemsstaterne en evaluering af gennemførelsen af denne afgørelse to år efter denne afgørelses ikrafttræden eller enhver efterfølgende ændring af afgørelsen og derefter hvert tredje år.

2. I denne evaluering konstateres det, hvilke fremskridt der er gjort med hensyn til horisontale aktioner og foranstaltninger i henhold til denne afgørelse, samt hvad deres aktuelle status er.

I evalueringen undersøges også disse horisontale aktioners og foranstaltningers gavnlige virkninger for Fællesskabet, medlemsstaterne, Fællesskabets erhvervsliv og Den Europæiske Unions borgere set i forhold til de udgifter, Fællesskabet har haft, og der udpeges emner for mulige forbedringer, og synergien med andre fællesskabsaktiviteter på området transeuropæiske telenet vurderes.

3. Kommissionen tilsender Rådet sin evaluering sammen med eventuelle forslag til ændring af denne afgørelse.

Artikel 14

Inddragelse af EØS og de associerede lande

1. I forbindelse med Ida-programmet kan der åbnes mulighed for, at landene i Det Europæiske Økonomiske Samarbejdsområde, de associerede lande i Central- og Østeuropa samt Cypern inden for rammerne af deres respektive aftaler med Det Europæiske Fællesskab kan deltage i horisontale aktioner og foranstaltninger i henhold til denne afgørelse.

2. I forbindelse med gennemførelsen af denne afgørelse tilskyndes der til samarbejde med tredjelande og med internationale organisationer og instanser.

(1) EFT C 181 af 2.7.1994, s. 1.

(2) EFT C 376 af 12.12.1996, s. 1.

(3) KOM(94) 347 endelig udg.

(4) KOM(97) 184 endelig udg.

(5) EFT C 200 af 30.6.1997, s. 196.

(6) EFT L 282 af 24.11.1995, s. 16.

(7) EFT L 183 af 11.7.1997, s. 12.

(8) EFT L 269 af 11.11.1995, s. 23.